秋雨蚤作有歎
作者：楊萬里
朝代：宋

paragraphs: 細雨澹無質，安得更有聲。
如何却作泥，亦能妨晨征。
宿昔忽過暄，心知非堅晴。
何須暄晴極，然後寒雨生。
寒暄使人覺，妙物亦何曾。
翦翦自神妙，無乃與物矜。
造物本非作，觀者或强名。
老夫近稍聾，此事無暇聽。
平生感秋至，此意念已平。
獨念老病身，頗不耐夙興。
何時歸故園，晏眠閉柴荆。
鳴鷄亦不留，好夢無吾驚。
他年憶此詩，惘如宿酒醒。
思歸已可喜，而況真歸耕。